CELEX: 32020R0977
Language: sl
Date: 2020-07-07 00:00:00
Title: Izvedbena uredba Komisije (EU) 2020/977 z dne 7. julija 2020 o odstopanjih od uredb (ES) št. 889/2008 in (ES) št. 1235/2008 glede nadzora pridelave ekoloških proizvodov zaradi pandemije COVID-19 (Besedilo velja za EGP)

8.7.2020   
               
               
                  SL
               
               
                  Uradni list Evropske unije
               
               
                  L 217/1
               
            
         IZVEDBENA UREDBA KOMISIJE (EU) 2020/977
         z dne 7. julija 2020
         o odstopanjih od uredb (ES) št. 889/2008 in (ES) št. 1235/2008 glede nadzora pridelave ekoloških proizvodov zaradi pandemije COVID-19
         (Besedilo velja za EGP)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe Sveta (ES) št. 834/2007 z dne 28. junija 2007 o ekološki pridelavi in označevanju ekoloških proizvodov in razveljavitvi Uredbe (EGS) št. 2092/91 (1) ter zlasti člena 28(6), tretjega pododstavka člena 30(2) in člena 38(c), (d) in (e) Uredbe,
         ob upoštevanju naslednjega:
         
                     (1)
                  
                  
                     Pandemija COVID-19 in obsežne omejitve gibanja, ki so jih uvedle države članice in tretje države v obliki nacionalnih ukrepov, pomenijo izjemen in neprimerljiv izziv za države članice in izvajalce dejavnosti v zvezi izvajanjem nadzora, kot je določeno v Uredbi (ES) št. 834/2007 ter uredbah Komisije (ES) št. 889/2008 (2) in (ES) št. 1235/2008 (3).
                  
               
                     (2)
                  
                  
                     Na podlagi informacij, prejetih od držav članic, bi bilo zato treba določiti odstopanja od nekaterih določb uredb (ES) št. 889/2008 in (ES) št. 1235/2008.
                  
               
                     (3)
                  
                  
                     V zvezi z uradnim nadzorom in drugimi uradnimi dejavnostmi v okviru Uredbe (EU) 2017/625 Evropskega parlamenta in Sveta (4) Izvedbena uredba Komisije (EU) 2020/466 (5)državam članicam omogoča, da do 1. avgusta 2020 uporabljajo začasne ukrepe za obvladovanje tveganj za zdravje ljudi, živali in rastlin ter dobrobit živali v posebnih razmerah, povezanih s COVID-19.
                  
               
                     (4)
                  
                  
                     Zlasti je več držav članic in zainteresiranih strani Komisijo obvestilo, da so njihove zmogljivosti za preverjanje neoporečnosti ekoloških proizvodov ovirane zaradi navedenih omejitev in posledičnih motenj. Osebje pristojnih organov ali, kadar je to ustrezno, nadzornih organov in izvajalcev nadzora mora za fizične preglede za namene uradnega nadzora običajno obiskati izvajalce dejavnosti in/ali prepotovati dolge razdalje. Potovanje in izvajanje fizičnih pregledov trenutno nista dovoljena ali sta močno omejena zaradi nacionalnih ukrepov, zato bi pristojni organ ali, kadar je to ustrezno, nadzorni organ ali izvajalec nadzora moral imeti možnost, da nadzor izvaja na podlagi dokumentacijskih pregledov in v določenem obdobju uporabi vsa razpoložljiva sredstva za komunikacijo na daljavo. V zvezi z izvajalci dejavnosti z majhnim tveganjem, kot jih s postopkom ocene tveganja določi pristojni organ ali, kadar je to ustrezno, nadzorni organ ali izvajalec nadzora, kot je opredeljeno v členu 27(3) Uredbe (ES) št. 834/2007, je primerno fizične preglede nadomestiti s takšnimi dokumentacijskimi pregledi. Poleg tega so bili zaradi omejitev gibanja letni nadzorni obiski odloženi, kar je pristojnemu organu ali, kadar je to ustrezno, nadzornim organom ali izvajalcem nadzora otežilo izpolnjevanje njihovih obveznosti za izvedbo dodatnih naključnih obiskov, nenapovedanih pregledov in vzorčenja nekaterih izvajalcev dejavnosti z določenim profilom tveganja.
                  
               
                     (5)
                  
                  
                     Izvajalci dejavnosti bi morali še naprej imeti možnost, da pristopijo k shemam ekološke pridelave. Vendar bi bilo treba do ponovne vzpostavitve običajnih nadzornih dejavnosti po zaključku nacionalnih ukrepov v zvezi s pandemijo COVID-19 pristojnemu organu ali, kadar je to ustrezno, nadzornemu organu ali izvajalcu nadzora dovoliti, da odloži fizične preglede in se zanese na dokumentacijske preglede, vključno s pregledi, izvedenimi prek razpoložljivih sredstev za komunikacijo na daljavo do ponovne vzpostavitve dejavnosti.
                  
               
                     (6)
                  
                  
                     Izredno pomembno je še naprej izvajati pravočasne preiskave domnevnih kršitev in nepravilnosti v zvezi s pravili ekološke pridelave. Zato je primerno zagotoviti, da se takšne preiskave izvajajo z vsemi razpoložljivimi sredstvi, hkrati pa nadzornim organom in izvajalcem nadzora omogočiti, da potrebne fizične preglede izvedejo pozneje.
                  
               
                     (7)
                  
                  
                     Omejitve gibanja, ki so jih države članice uvedle zaradi pandemije COVID-19, trenutno preprečujejo pravočasno komunikacijo med državami članicami, med izvajalci nadzora in državami članicami ter med državami članicami in Komisijo v zvezi s preiskavami, ki se izvajajo za ugotavljanje izvora ugotovljenih nepravilnosti ali kršitev. Zato bi bilo treba nekatere roke podaljšati.
                  
               
                     (8)
                  
                  
                     Omejitev gibanja, ki so jo države članice uvedle zaradi pandemije COVID-19, lahko vpliva tudi na možnost pristojnih organov, da izvajajo letne preglede izvajalcev nadzora, ki so jim bile dodeljene naloge nadzora. Treba je pojasniti, da lahko pristojni organ namesto tega izvaja nadzorne revizije.
                  
               
                     (9)
                  
                  
                     Poleg tega resne omejitve prevoza kot posledica ukrepov za varovanje zdravja ljudi vplivajo na kurirske storitve, ki bi lahko dostavile tiskano in ročno podpisano papirno različico potrdila o kontrolnem pregledu, ki se zahteva za uvožene pošiljke. Zato je treba določiti tudi odstopanja od zadevnih določb Uredbe (ES) št. 1235/2008 glede obveznosti predložitve papirne različice potrdila o kontrolnem pregledu.
                  
               
                     (10)
                  
                  
                     Ta uredba bi se morala uporabljati do konca septembra 2020. Vendar bi bilo treba dovoliti, da dokumentacijski pregledi v zvezi z izvajalci dejavnosti z majhnim tveganjem, kot jih s postopkom ocene tveganja določi pristojni organ ali, kadar je to ustrezno, nadzorni organ ali izvajalec nadzora, kot je opredeljeno v členu 27(3) Uredbe (ES) št. 834/2007, do konca decembra 2020 nadomestijo zadevne fizične preglede. Glede na informacije, prejete iz več držav članic, je ustrezno zagotoviti retroaktivno uporabo te uredbe od 1. marca 2020. Poleg tega bi bilo treba v letu 2020 izračunati število vzorčenj, dodatnih naključnih obiskov in nenapovedanih pregledov. Ta uredba bi zato morala začeti veljati dan po objavi v Uradnem listu Evropske unije.
                  
               
                     (11)
                  
                  
                     Kitajska je po izbruhu pandemije COVID-19 na svojem ozemlju uvedla omejitve potovanj od začetka januarja 2020. Zato je primerno zagotoviti zgodnejši datum začetka uporabe za nadzorne dejavnosti, izvedene na Kitajskem.
                  
               
                     (12)
                  
                  
                     Ukrepi iz te uredbe so v skladu z mnenjem Odbora za ekološko pridelavo –
                  
               SPREJELA NASLEDNJO UREDBO:
         
            Člen 1
            Odstopanja od Uredbe (ES) št. 889/2008
            
               1.   Z odstopanjem od člena 65(1) Uredbe (ES) št. 889/2008 v zvezi z izvajalci dejavnosti z majhnim tveganjem, kot jih s postopkom ocene tveganja določi pristojni organ ali, kadar je to ustrezno, nadzorni organ ali izvajalec nadzora, kot je opredeljeno v členu 27(3) Uredbe (ES) št. 834/2007, se v primeru omejitev gibanja zaradi nacionalnih ukrepov v zvezi s pandemijo COVID-19 fizični pregledi za namene letnih pregledov in podaljšanja dokumentarnih dokazil ekoloških izvajalcev dejavnosti lahko nadomestijo z dokumentacijskimi pregledi. Navedeni dokumentacijski pregledi se za izvajalce dejavnosti z majhnim tveganjem, kot jih s postopkom ocene tveganja določi pristojni organ ali, kadar je to ustrezno, nadzorni organ ali izvajalec nadzora, kot je opredeljeno v členu 27(3) Uredbe (ES) št. 834/2007, po potrebi lahko izvajajo tudi prek katerega koli razpoložljivega sredstva za komunikacijo na daljavo.
            
            
               2.   V zvezi z izvajalci dejavnosti, ki niso tisti iz odstavka 1 tega člena, in v zvezi z izvajalci dejavnosti, ki želijo prvič pristopiti k shemi ekološke pridelave, ter v vseh drugih primerih, kot je retroaktivno priznanje, se v primeru omejitev gibanja zaradi nacionalnih ukrepov v zvezi s pandemijo COVID-19 fizični pregled iz člena 65(1) Uredbe (ES) št. 889/2008 izvede takoj, ko se v zadevnih državah članicah in tretjih državah lahko ponovno vzpostavijo nadzorne dejavnosti in dejavnosti izdajanja potrdil po zaključku nacionalnih ukrepov v zvezi s pandemijo COVID-19. Do takrat se dokumentacijski pregledi za namene letnih pregledov, izdaje in podaljšanja dokumentarnih dokazil ekoloških izvajalcev dejavnosti ter retroaktivnega priznanja po potrebi izvajajo tudi prek kakršnega koli razpoložljivega sredstva za komunikacijo na daljavo.
            
            
               3.   Z odstopanjem od člena 65(2) Uredbe (ES) št. 889/2008 je število vzorcev, ki jih vsako leto odvzame in analizira izvajalec nadzora ali nadzorni organ, enako vsaj 2 % števila izvajalcev dejavnosti pod njegovim nadzorom.
            
            
               4.   Z odstopanjem od drugega stavka drugega pododstavka člena 92a(4) Uredbe (ES) št. 889/2008 se odgovor na obvestilo v zvezi z neskladnimi proizvodi iz navedenega stavka pošlje v 60 koledarskih dneh od datuma prvotnega obvestila.
            
            
               5.   Z odstopanjem od točke (b) drugega pododstavka člena 92c(2) Uredbe (ES) št. 889/2008 se dodatni naključni nadzorni obiski, izvedeni v skladu s členom 65(4) navedene uredbe, izvedejo pri vsaj 5 % izvajalcev dejavnosti s sklenjeno pogodbo v skladu s kategorijo tveganja.
            
            
               6.   Z odstopanjem od točke (c) drugega pododstavka člena 92c(2) Uredbe (ES) št. 889/2008 je nenapovedanih vsaj 5 % vseh pregledov in obiskov, ki se izvedejo v skladu s členom 65(1) in (4).
            
            
               7.   Z odstopanjem od člena 92e Uredbe (ES) št. 889/2008 se „letni pregled“ izvajalca nadzora iz navedenega člena, načrtovan do 30. septembra 2020, lahko nadomesti z „letno nadzorno revizijo“, ki se tudi izvede prek katerega koli razpoložljivega sredstva za komunikacijo na daljavo, dokler nacionalni izredni ukrepi v zvezi s pandemijo COVID-19 v zadevni državi članici pristojnemu organu preprečujejo izvajanje navedenega pregleda.
            
         
         
            Člen 2
            Odstopanja od Uredbe (ES) št. 1235/2008
            
               1.   Z odstopanjem od člena 13(2) Uredbe (ES) št. 1235/2008 potrdilo o kontrolnem pregledu izda ustrezni nadzorni organ ali izvajalec nadzora z vnosom vseh potrebnih informacij in potrditvijo polja 18 v celovitem računalniškem veterinarskem sistemu (TRACES). Potrdi ga pristojni organ zadevne države članice s potrditvijo polja 20 v sistemu TRACES, izpolni pa prvi prejemnik v sistemu TRACES.
            
            
               2.   Z odstopanjem od člena 13(6) Uredbe (ES) št. 1235/2008 pristojni organ zadevne države članice pri preverjanju pošiljke overi potrdilo o kontrolnem pregledu s potrditvijo polja 20 v sistemu TRACES.
            
            
               3.   Z odstopanjem od drugega stavka prvega pododstavka člena 15(4) Uredbe (ES) št. 1235/2008 se odgovor na obvestilo v zvezi z neskladnimi proizvodi iz navedenega stavka pošlje v 60 koledarskih dneh od datuma, ko je bilo poslano prvotno obvestilo.
            
         
         
            Člen 3
            Ta uredba začne veljati dan po objavi v Uradnem listu Evropske unije.
            Uporablja se od 1. marca 2020 do 30. septembra 2020.
            Vendar se člen 1(1) uporablja od 1. marca 2020 do 31. decembra 2020.
            Člen 1(3), (5) in (6) se uporablja od 1. januarja do 31. decembra 2020.
            Za nadzorne dejavnosti, izvedene na Kitajskem, se ta uredba uporablja od 1. januarja 2020 do 30. septembra 2020.
         
         
            Ta uredba je v celoti zavezujoča in se neposredno uporablja v državah članicah.
            V Bruslju, 7. julija 2020
            
               
                  Za Komisijo
               
               
                  Predsednica
               
               Ursula VON DER LEYEN
            
         
         
            (1)  UL L 189, 20.7.2007, str. 1.
         
            (2)  Uredba Komisije (ES) št. 889/2008 z dne 5. septembra 2008 o določitvi podrobnih pravil za izvajanje Uredbe Sveta (ES) št. 834/2007 o ekološki pridelavi in označevanju ekoloških proizvodov glede ekološke pridelave, označevanja in nadzora (UL L 250, 18.9.2008, str. 1).
         
            (3)  Uredba Komisije (ES) št. 1235/2008 z dne 8. decembra 2008 o določitvi podrobnih pravil za izvajanje Uredbe Sveta (ES) št. 834/2007 v zvezi z ureditvami za uvoz ekoloških proizvodov iz tretjih držav (UL L 334, 12.12.2008, str. 25).
         
            (4)  Uredba (EU) 2017/625 Evropskega parlamenta in Sveta z dne 15. marca 2017 o izvajanju uradnega nadzora in drugih uradnih dejavnosti, da se zagotovi uporaba zakonodaje o živilih in krmi, pravil o zdravju in dobrobiti živali ter zdravju rastlin in fitofarmacevtskih sredstvih (UL L 95, 7.4.2017, str. 1).
         
            (5)  Izvedbena uredba Komisije (EU) 2020/466 z dne 30. marca 2020 o začasnih ukrepih za obvladovanje tveganj za zdravje ljudi, živali in rastlin ter dobrobit živali pri nekaterih resnih motnjah v nadzornih sistemih držav članic zaradi koronavirusne bolezni (COVID-19) (UL L 98, 31.3.2020, str. 30).